b'\n_START_ARTICLE_\n17a etapa del Tour de Fran\xc3\xa7a de 2009\n_START_SECTION_\nRecorregut de l\'etapa\n_START_PARAGRAPH_\nAut\xc3\xa8ntica etapa reina de la present edici\xc3\xb3 del Tour de Fran\xc3\xa7a, amb 4 ports de 1a categoria i un de segona, tot passant pels departaments de la Savoia i l\'Alta Savoia. Especialment durs s\xc3\xb3n els dos darrers ports, quasi enlla\xc3\xa7ats en l\'espai: el Coll de Romme i el Coll de la Colombi\xc3\xa8re. El darrer dels ports es troba a tan sols 15\xc2\xa0km de l\'arribada, a Le Grand-Bornand.\n_START_SECTION_\nDesenvolupament de l\'etapa\n_START_PARAGRAPH_\nEtapa reina de la present edici\xc3\xb3. Nom\xc3\xa9s de sortida els ciclistes afrontaren l\'ascensi\xc3\xb3 al Cornet de Roseland, de 1a categoria. Durant la seva ascensi\xc3\xb3 s\'anirien produint escapades i es form\xc3\xa0 un nombr\xc3\xb3s grup d\'escapats entre els quals hi havia Jurgen van den Broeck (SIL), Den\xc3\xads M\xc3\xa9nxov (RAB), David Zabriskie (GAR), Franco Pellizotti (LIQ), Sandy Casar (FDJ), Rub\xc3\xa9n P\xc3\xa9rez Moreno (EUS), Sylvain Chavanel (QST), Gorka Verdugo (EUS) i Jos\xc3\xa9 Luis Arrieta (ALM). Aquest grup pass\xc3\xa0 pel port amb m\xc3\xa9s d\'un minut respecte al grup dels favorits. Durant el descens s\'afegiren al grup d\'escapats Thor Hushovd (CTT), Egoi Mart\xc3\xadnez i Amets Txurruka (EUS), entre d\'altres._NEWLINE_Finalment es form\xc3\xa0 un grup de 20 al capdavant, per\xc3\xb2 ben aviat sols qued\xc3\xa0 Thor Hushovd al capdavant, amb 1\' 46" sobre els immediats perseguidors i quasi 6\' respecte al gran grup, a l\'inici de l\'ascensi\xc3\xb3 al segon port del dia. Hushovd estava lluitant pel Maillot verd i volia aconseguir els punts dels esprints intermedis per a consolidar-se en aquesta classificaci\xc3\xb3. _NEWLINE_Hushovd pass\xc3\xa0 en primera posici\xc3\xb3 el segon i el tercer port del dia, sempre seguit per un grup d\'escapats, que s\'aniria reduint a poc a poc. Una vegada pass\xc3\xa0 pel segon esprint del dia es deix\xc3\xa0 agafar pels perseguidors, en un moment en qu\xc3\xa8 el gran grup ja estava a menys de 2\' i estava encap\xc3\xa7alat per l\'Astana. _NEWLINE_Durant l\'ascensi\xc3\xb3 al coll de Romme Andy Schleck atac\xc3\xa0 diverses vegades, fins que es form\xc3\xa0 un grup compost per Frank i Andy Schleck, Alberto Contador, Andreas Kloden i Jurgen van den Broeck. Lance Armstrong no pogu\xc3\xa9 seguir el ritme d\'aquest grup. Poc despr\xc3\xa9s va ser Van den Broeck el que no pogu\xc3\xa9 seguir el ritme, quedant al capdavant dos corredors de l\'Astana i dos del Team Saxo Bank. Passaren pel coll amb m\xc3\xa9s d\'un minut respecte als immediats perseguidors._NEWLINE_Durant l\'ascens al coll de la Colombi\xc3\xa8re Contador atac\xc3\xa0, deixant despenjat al seu company d\'equip, per\xc3\xb2 no pas als germans Schleck. El tres passaren primers pel coll, seguits per Kloden i Armstrong, que havien deixat els seus companys de grup despr\xc3\xa9s d\'un fort atac._NEWLINE_A l\'arribada el vencedor va ser Frank Schleck, sense que Contador disput\xc3\xa9s l\'etapa. Pel darrere, Armstrong i Nibali agafaren Kloden i acab\xc3\xa0 perdent 2\' 18", perdent d\'aquesta manera la pla\xc3\xa7a de podi, que en aquells moments quedava en mans del vencedor de l\'etapa.'